কিন্তু একটা ব্যাপার ভেবে অবাক হয় জগমোহন। তার ছেলে ব্রজলাল তো এমন ছিলো না। এমন হওয়ার কথাও তো না। নিজে কোলে পিঠে–ছায়ায় ছায়ায় রেখে মানুষ করেছে। জগমোহন নিজে তো এটা বেশ ভালোভাবেই জানে জলখালের মাছ নিত্তির আড়ত–হিসাব পত্তরের মানুষগুলোর জীবন কড়কড়ে নোট মদ–গাঁজা, জুয়া জৌলুশ কিংবা মেয়েমানুষ নিয়ে ফূর্তি ফার্তির ভেতর ঠিকই একসময় ঢুকে পড়ে। তা থেকে বাঁচোয়া নেই–ই। তা সে তো হয় বলতে গেলে মাঝ বয়সে। কিন্তু তা বলে তার ছেলে ব্রজলাল এতো অল্প সময়ে কী করে এ পথে পা বাড়ালো। যা তার বিবেক–বিবেচনা গিলেই ফেললো। ভয়ংকর এক ধর্মনাশের দিকে ছুটে যাচ্ছে ব্রজলাল…।